I Mia Skadhauge Stevns barndomsby var der glæde over forvaringsdom til 38-årig mand. Men skuffelse over at sagen er anket.

Den lille nordjyske by Hvalpsund havde håbet, at drabsdommen i dag til den 38-årige Thomas Thomsen for mordet på Mia Skadhauge Stevn, ville blive et punktum i sagen. - Man tænker på det hele tiden. Alle kender jo familien, fortæller Jutta Thybo, der er pensionist og har et barnebarn, der var veninde med den dræbte. Borgere tændte lys Foran Brugsen i Hvalpsund kunne flere kunder i dag fortælle om byens forsøg på at støtte den dræbtes familie i den svære tid. Mange borgere satte stearinlys i vinduerne, den dag det februar sidste år blev klart, at Mia Skadhauge Stevn var blevet dræbt. Og nogle beboere plantede også lys ved vejen lidt uden for byen, hvor den dræbtes forældre bor. - Hun var utrolig omsorgsfuld, hun havde altid tid til at lytte, når man gik til hende med noget, man ville tale om, fortæller Sosuasistent Louise Thomsen. Hun gik i skole med den dræbte og blev siden kolleger med hende på det lokale plejehjem. Folk i byen havde i dag ikke meget forståelse for, at den 38-årige dømte straks ankede dommen. Så sagen dermed nu skal starte helt forfra. Det gælder blandt andet den 17-årige studerende Alberte Jensen, som TV2 mødte nede på Hvalpsunds lille havn. - Det er synd for Mias familie. Alle ved, at det var ham, der gjorde det. Det ved han også selv. Oppe ved Brugsen er Jutta Thomsen på linie: - Jeg synes det er forfærdeligt, at familien ikke kan få det afsluttet Med ved bisættelsen Da Mia Skadhauge Stevn blev bisat marts sidste år, blev ceremonien flyttet fra den lokale landsbykirke til den betydeligt større Budolfi Kirke i Aalborg. Der skulle være plads til alle. Forinden havde Hvalpsunds borgere i den lokale brugs kunnet tegne sig for støttebeløb til at dække familiens udgifter til bisættelsen. En del borgere fra byen, heriblandt den dræbtes klassekammerater og lærere fra barndommen, tog også turen til Aalborg for at være med ved den unge sygeplejerskestuderendes sidste rejse. - Hele byen fulgte med i det, forklarer den tidligere skolekammerat Louise Thomsen. En anden af Brugsens kunder, Gerdt Sørensen, supplerer med denne kommentar til ankesagen: - Jeg har tænkt på de stakkels forældre hele tiden. De har brug for fred. Når han anker kommer det hele frem igen. Det synes jeg ikke er rimeligt. Skal ikke ud igen Ved retten i Aalborg var dommere og nævninge splittede om, hvilken straf Thomas Thomsen skulle idømmes for at have dræbt og parteret Mia Skadhauge Stevn. I Hvalpsund var der til gengæld stor enighed om Alberte Jensens håb til ankesagens udfald: - Han skal aldrig lukkes ud igen.